แบงก์โน้ตส์
บริการเยี่ยม
20 ส.ค. 2554

บริการเยี่ยม
เป็นอธิบดีกรมสรรพากรไม่ใช่เรื่องง่าย นอกจากมือขวาจะถือคันไถแล้ว มือซ้ายก็ต้องถือเตารีด แถมหูก็ต้องรับฟังเรื่องราวร้องเรียนจากชาวบ้านอีกนับไม่ถ้วน
ล่าสุดพี่เอ๊าะ “สาธิต รังคสิริ” อธิบดีกรมสรรพากร รับเรื่องร้องเรียนของชาวบ้านด้วยตัวเอง เรื่องได้เงินคืนภาษีช้า ทั้งที่ไปยื่นขอคืนภาษีด้วยตัวเองเอาเอกสารตัวจริงไปให้หมดแล้วตั้งแต่ปลายเดือน ม.ค.


 

เรื่องคืนภาษีช้าอาจจะเป็นเรื่องจิ๊บๆ สำหรับบางคน แต่ก็เป็นเรื่องใหญ่กับกลุ่มคนที่มีหนี้สินต้องจ่าย 
ที่เป็นเรื่องก็คือ ผู้เสียภาษีรายหนึ่งขอคืนภาษีไปนานแล้วไม่ได้ ต้องหนีเจ้าหนี้นอกระบบหัวซุน เพราะสัญญาจะเอาเงินไปจ่ายหนี้พร้อมดอกในต้นเดือน เม.ย. โดยตั้งความหวังว่าจะเอาเงินคืนภาษีไปจ่ายหนี้ที่ยืมเขามาใช้ขัดตาทัพชั่วคราว 
แต่เรื่องมันก็โอละพ่อ เพราะขอคืนภาษีไม่ได้ตามกำหนด ทำให้โดนตามรังควานจนไม่เป็นอันทำอะไร ถึงขั้นต้องขอร้องเรียนไปที่กรมสรรพากร ซึ่งกรณีนี้คุณพี่สาธิตรับรายละเอียดเรื่องทั้งหมดด้วยตัวเองและจะไปดูให้ชัดๆ ว่ามีปัญหาอะไรทำไมถึงได้คืนภาษีช้า 
คุณพี่เอ๊าะบอกว่า ยินดีให้บริการประชาชน แม้จะเป็นเรื่องเล็กๆ ที่ไม่ต้องถึงมืออธิบดีก็ได้ แต่เมื่อมันมีปัญหาอธิบดีก็ต้องเข้าไปช่วยดูแล
ดูซิ ให้บริการยอดเยี่ยมกระเทียมเจียวขนาดนี้แล้วผลงานไม่เข้าตา รมว.คลังก็ให้มันรู้ไป ส่วนคนที่มาร้องเรียนเขาบอกว่าป่านนี้ยังไม่ได้เงินคืนภาษีก็ต้องหนีต่อไปล่ะขอรับพี่เอ๊าะ